# Sergi Unanue

Sergi González Unanue (Puigcerdà, 1993), més conegut com Sergi Unanue, o també com Walliver pel nom del seu projecte a les xarxes socials, és un periodista i viatger català.

## Trajectòria

Periodista i redactor de Betevé i de VilaWeb a Barcelona, i resident a Banyoles, el juliol del 2018 va començar un viatge amb només una motxilla a l'esquena, fent autoestop, sense un destí predeterminat ni bitllet de tornada, sense pujar en un sol avió i amb una despesa que no superava els deu euros diaris. Durant els primers trenta dies viatjà per França, els Països Baixos, Bèlgica, Alemanya, Polònia i Lituània. Més endavant, travessà Rússia, Mongòlia, la Xina i el Nepal. «Els viatges de Walliver» és el títol que adoptà el projecte a les xarxes socials.
Mentre era al Nepal es retrobà amb un altre viatger solitari, Daniel Benedicto, a qui havia conegut un any abans, i amb qui aleshores va decidir ajuntar-se per a realitzar una nova experiència considerada perillosa per a fer sense companyia: el Gran Camí de l'Himàlaia: una ruta a peu de 1.800 quilòmetres que creua per la banda del Nepal tot el massís, format per vuit dels catorze pics de 8.000 metres del món. En el registre oficial d'aquesta ruta només hi havia 100 persones registrades, de les quals Unanue i Benedicto foren els primers catalans i, amb vint-i-sis anys, els més joves del món en afrontar-la sense assistència. La parella caminà sense xerpes ni portejadors: «Ho fem per falta de diners i perquè ens agrada tenir la llibertat de dormir i menjar on vulguem».
L'any 2021, Unanue es convertí en la primera persona a creuar tot Europa amb una bicicleta de bambú en completar la travessia de 7.094 km en 142 dies des de Punta de Tarifa, el racó més meridional del continent, fins al Cap Nord noruec, per a conscienciar sobre el canvi climàtic.

## Referències

* 1 2 3 Santos, Agnès «Enganxat al viatge permanent: Sergi Unanue, que afronta el Great Himalaya Trail sense assistència, ha fet del viatge un estil de vida». Diari ARA, 09-01-2020 [Consulta: 9 gener 2020].
* 1 2 Font Marsal, Marta «Deixar-ho tot per viatjar, l'aventura d'en Sergi Walliver, un rodamon digital. El periodista i exredactor de betevé, Sergi Unanue, abandona Barcelona i es converteix en nòmada digital». Betevé, 06-03-2019 [Consulta: 9 gener 2020].
* ↑ Partal, Txel «Sergi Unanue: ‘L'experiència que ve ara serà la més boja que hagi fet mai: 1.700 quilòmetres travessant l'Himàlaia’». VilaWeb, 01-09-2019 [Consulta: 9 gener 2020].
* ↑ «Els Viatges de Walliver. Viatjar sense avions i amb pocs diners és possible». RAC1, 30-07-2018 [Consulta: 9 gener 2020].
* ↑ Don, Elisabet ««M'agradaria combinar les meves dues passions: viatjar i comunicar». Sota el nom de Walliver, el periodista banyolí Sergi Unanue es proposa moure's per diferents països sense agafar avions i gastant el mínim possible. A partir del projecte vol tastar un nou estil de vida que descriu com el de «nòmada visitant». Un dels objectius que s'ha proposat és mirar de viure a cada lloc «com ho faria un local»». Diari de Girona, 22-07-2018 [Consulta: 9 gener 2020].
* ↑ «Sergi Unanue, el primer a creuar tot Europa en una bici de bambú». Vilaweb, 16-10-2021. [Consulta: 17 octubre 2021].